До

Министерство за труд и социјална политика

Сектор за еднакви можности

Врска: Барање на Извештај за реализирани активности 2022/2023 Оперативен план за 2024 , согласно Стратегијата за родова еднаквост 2022 – 2027, Ваш број 17-7193/1 (Наш бр. 03-1976/1)

Предмет: Извештај за реализирани активности 2022/23 согласно Стратегијата за родова еднаквост 2022 – 2027

Почитувани,

Во прилог е Извештајот за реализирани активности за 2022/23 година за реализација на Стратегијата за родова еднаквост и Националниот акциски план, активности реализирани според Локалниот акциски план за еднакви можности на жените и мажите на Општина Кочани за 2022 и Локалниот акциски план за еднакви можности на жените и мажите на Општина Кочани за 2023 година.

Љупчо Папазов,

градоначалник на Општина Кочани

Бр. 03-1976/2

24.11.2023 г.

Кочани

Изработила: Љ. Ајтовска

Контролирал: В. Бојков

Одобрил: А. Кралева

**Извештај за реализирани активности на Општина Кочани**

**согласно Стратегијата за родова еднаквост за периодот 2022/23 година**

Реализацијата на Локалниот акциски план за еднакви можности на жените и мажите претставува примена на законски предвидените принципи, мерки и активности во областа на родовата еднаквост на локално ниво.

Заснована на Законот за еднакви можности на мажите и жените, целта на Локалниот акциски план на Општина Кочани е да го промовира концептот на еднакви можности за жените и мажите во сите сфери на општествениот живот како процес на отстранување на пречките за воспоставување и остварување рамноправност меѓу жените и мажите и да обезбедува еднаков третман меѓу половите, што значи отсуство на дискриминација, директна и индиректна.

**Мерки за остварување на принципот на еднакви можности**

Принципот на еднакви можности за жените и мажите се реализира преку законски определените основни и посебни мерки, од кои посебните мерки се применуваат и од единиците на локалната самоуправа.

Општина Кочани, преку координаторот и заменик-координаторот за еднакви можности и Комисијата за еднакви можности на жените и мажите и во 2022 година спроведе позитивни, охрабрувачки и програмски мерки.

**1. Родовата статистика – основа за спроведување на пропишаните законски мерки**

Согласно членот 18 од Законот за еднакви можности на жените и мажите, Општина Кочани прибира, евидентира и обработува статистички податоци и ги прикажува според полова припадност.Прибраните статистички податоци се база на родовите анализи кои претставуваат база во градењето политики и преземањето соодветни програмски мерки во делот на родовата еднаквост. Во продолжение е дел од родовата статистика за 2022 година:

**Невработени лица на крајот на 2022 година (Извор: Центар за вработување – Кочани)**

Вкупно: 2397; жени – 1140; мажи – 1257

**Родова статистика за незаразни болести (Извор: ЈЗУ Центар за јавно здравје – Кочани)**

Во 2022 година, во ЈЗУ Центар за јавно здравје – Кочани, според податоците за амбулантно-поликлинички морбидитет, се регистрирани вкупно:

* 1 915 пациенти со **шеќерна болест**. Од нив 812 се мажи, а 1103 се жени
* 111 пациенти со **алкохолизам и други зависности**. Од нив, мажи се 98, а 13 се жени
* 173 пациенти со **душевни растројства**. Од нив 74 се мажи, а 99 се жени
* 402 пациента со **исхемични болести на срце**. Од нив 218 се мажи, а 184 се жени
* 634 пациенти со **малигни болести**, од нив 253 се мажи, а 381 се жени.

**Жртви на семејно насилство (Извор: ЈУ Центар за социјални работи – Кочани):**

Вкупен број жртви на семејно насилство – 35; жени – 24; мажи – 8: деца – 3.

Од вкупно пријавените жртви, кај 6 е евидентирано само психичко насилство (жени – 2; мажи – 3; деца – 1), кај 29 е евидентирано и психичко и физичко насилство (жени – 22; мажи – 5; деца – 2). Од постојната евиденција 16 лица жртви на семејно насилство започнале бракоразводна постапка, сите 16 се жени.

Во текот на 2022 година во Центарот за лица жртви на семејно насилство биле сместени 9 жртви (жени – 2;  мажи – 1; деца – 6).

**ЈОУ Библиотека „Искра“**

Вкупно читатели запишани во ЈОУБ „Искра“: 1352; жени – 938; мажи – 414

**Стипендии за студенти во студиската 2022/23 година**

Вкупно: 30 корисници; – 20 девојчиња – 10 момчиња

**Нега центар за стари лица**

Ангажирани даватели на услуги за стари лица: 16 лица – 16 жени

Корисници на услугите: 39 лица – 31 жена – 8 мажи

**Програма Општинско корисна работа**

Ангажирани лица за испорака на социјални услуги:12 лица – 6 жени, 6 мажи

Крајни корисници на услуги: 6 лица – 5 жени, 1 маж

Ангажирани образовни асистенти: 21 лице – 19 жени, 2 мажи

Крајни корисници на услуги: 123 лица – 69 жени – 54 мажи

**2. Во текот на 2022 година Општина Кочани и Комисијата за еднакви можности на жените и мажите работеа на интеграција на родовата перспектива во програмите, стратегиите и останатите локални плански и програмски документи.**

Во 2022 година, Комисијата за еднакви можности на жените и мажите одржа две седници. Комисијата ги прифати предлозите за вклучување родово сензитивни алатки при доделувањето субвенции за велосипеди; предложи зголемување на локациите во општината за паркинзи за велосипеди и тротинети; предложи општинската администрација да ја разгледа можноста за воведување субвенции за пелети, како и за вклучување на родово енергетски мерки во другите општински програми.

### Во 2022 година, со одлука на Советот на Општина Кочани, усвоена е измена на Правилникот за доделување стипендија на спортист – спортска надеж на општина Кочани, со што стипендирањето на млади надежни спортисти е проширено и со женска категорија.

### По иницијатива на Комисијата за еднакви можности на жените и мажите извршена е пренамена на финансиски средства од Локалниот акциски план за еднакви можности на жените и мажите од Активности и мерки за воспоставување еднакви можности во услови на здравствена криза за реализација на културна содржина со родова димензија.

Советот на Општина Кочани изврши измена на составот на три комисии, во кои е воспоставен родов баланс според принципот за приоритет на лица од помалку застапениот пол.

**3. Родово одговорно буџетирање** преку проектот*Промовирање на родово одговорни политики и буџети: кон транспарентно, инклузивно и отчетно управување во Република Северна Македонија“, финансиски поддржан од Швајцарската агенција за развој и соработка и Шведската агенција за меѓународна соработка и развој.*

Главната цел на проектот е да придонесе кон имплементација на обврските за остварување на родовата еднаквост и претставува продолжение на досегашните напори и постигнувања во насока на интегрирањето на родовата перспектива во креирањето на политиките и буџетите. Проектот ги подобрува капацитетите на родовата машинерија и го подобрува степенот на познавање и имплементација на родово одговорното буџетирање. Со поддршка на UN Women, се јакнат механизмите за родова еднаквост.

Во 2022 година Општина Кочани реализираше родово специфична мерка за економско јакнење на жените. Во текот на годината се спроведоа обуки за економско јакнење на жените во пет тематски области: за развој на вештини и знаења за дигитален маркетинг, онлајн продажба и употреба на дигитални технологии; развој на бизнис-идеја и бизнис-план; претприемништво и менаџерски вештини и обука за основни вештини за вработување. Исто така, со посебен повик беше реализирана обука на жени за брендирање, пакување и продажба на земјоделски производи. Обуките се реализираа во соработка со UN Women и со Фондацијата ЦЕЕД Македонија. Со овие обуки на 20 жени од Кочани преку подобрување на нивните вештини за вработување и самовработување им е дадена поддршка да го подобрат пристапот до пазарот на труд и да ја зголемат конкурентноста на пазарот на труд.

Активностите во Општина Кочани поврзани со проектот *Промовирање на родово одговорни политики и буџети* се реализираат со менторска поддршка од UN Women, која се дава при креирање на Локалниот акциски план за еднакви можности на мажите и жените, како и при интеграција на родови мерки и реализација на активности.

**Активности и финансиски импликации**

Активностите од областа на родовата рамноправност се реализираат од посебна буџетска програма.

Во 2022 година беше овозможена финансиска помош на жени/мајки од социјално ранливи категории. Мерката беше реализирана кај 10 жени во социјален ризик, по предлог-листа од ЈМУ Центар за социјални работи – Кочани.

Општина Кочани во соработка со Извидничкиот одред „Ластовица“ и други граѓански здруженија, реализираше настан за промоција на здрав живот, под мотото *Пешачењето е здравје*.

Во соработка со ЈОУ Библиотека „Искра“ беше промовирано делото „Седумте“ од Илина Арсова, со ликовна работилница со талентирани ученици од основните училишта во Кочани.

Во 2022 година Општина Кочани го прошири опфатот на социјалните партнери со потпишување Меморандум за соработка со Националната платформа за женско претприемништво. Во рамките на таа соработка, Кочани беше домаќин на регионален форум за женско претприемништво, со што придонесе за зголемена видливост на жените претприемачи, нивно организирање и истакнување на придобивките што ги обезбедува Националната платформа за засегнатите страни и за женското претприемништво. Општина Кочани даде придонес во промовирањето на најуспешната жена претприемач за микрокомпании, која беше наградена со Националната годишна награда.

По повод Месецот на машкото здравје, Општина Кочани и Ротари клубот Кочани-Виница организираа настан со кој ја актуализираа потребата за грижата за здравјето на мажите. Во рамките на настанот се одржа и кратко предавање од д-р Дарко Иванов, психијатар во Центарот за ментално здравје во Кочани.

Во соработка со учениците од сообраќајната струка од СОУ „Гошо Викентиев“ од Кочани, со Полициската станица – Кочани и Општинскиот совет за безбедност во сообраќајот на патиштата, како дел од активностите и на Локалниот акциски план за еднакви можности на жените и мажите и на Програмата за сообраќај, беше реализирана кампања зазајакнување на сообраќајната култура и за подобрување на безбедноста во сообраќајот во Кочани, која се состоеше од анкетирања на учесници во сообраќајот. За таа цел беа отпечатени и четири типа летоци со едукативна содржина, кои беа дистрибуирани на сообраќајниците низ Кочани.

При соработката со Женската граѓанска организација „Антико“ во рамките на работилницата на тема „Вклучување на родовата перспектива во дизајнирање и следење на јавните локални политики за заштита на потрошувачи и одржлива потрошувачка“, беше иницирано формирањето на Совет за заштита на потрошувачите во Кочани.

За реализација на активностите од Локалниот акциски план за еднакви можности на жените и мажите се наменети 150.000 денари или 50 % од планираните средства. Дел од активностите се реализирани со финансиска поддршка на UN Women преку *Проектот за промоција на родово одговорни политики и буџети*. За реализација на проектите од програмата Општинско корисна работа, со кои се испорачува нега и помош на граѓанки и граѓани во социјален ризик, од Швајцарската агенција за развој и соработка и од UNDP во 2022 година се добиени 680.400 денари. Во проектите од Општинско корисна работа Општина Кочани учествува со 186.000 денари. За проектот Нега центар за стари лица, со кој се нудат услуги во домашни услови, се наменети 13.872.000 денари, средства од Министерството за труд и социјална политика.

Во текот на **2023 година**, во областа **Родот и климатските промени**, Општина Кочани работеше на поттикнување за вклучување жени во доброволното пожарникарството, соработка со Доброволното противпожарно друштво Кочани. Изработено е видео во кое е нагласено надминувањето на стереотипот дека пожарникарството е само машка професија. Вклучени се изјави на жени доброволки во Доброволното противпожарно друштво. Реализирани се едукативни средби со средношколци и демонстрација на гасење пожари од жени.

За намалување на влијанијата од климатските промени, како директна закана за повреда на основните човекови права (недостиг на вода, загадени почва, вода и воздух...), Општина Кочани реализираше акција за пошумување во крухот на новата детска градинка во населбата Драчевик. Пораките упатени од оваа акција се дека секоја жена треба да биде свесна дека има огромно значење во справувањето со климатските промени и дека нејзината улога во зачувувањето на животната средина е важна. Исто така, дека секоја нова установа во која се згрижуваат деца овоможува поголем пристап на жените до работа, а со тоа и до нивно економско јакнење.

Поради влијанието на климатските промени врз животот на жените и мажите во областа **транспорт**, а со цел Општина Кочани да промовира користење на транспорт што не ја загадува околината, Општина Кочани постави паркинзи за велосипеди на неколку нови локации и ја реализира велосипедската тура „По патеката на оризот“, со која го промовира користењето на велосипедот како рекреативно и превозно средство.

Заради јакнење на **жената во претприемништвото**, со одлука на Советот на Општина Кочани одржана на 06.04.2023 година, формиран е Советот за женско претприемништво на општините Кочани, Виница и Зрновци. Неговите цели се: да реализира активности за изработка на Локалната стратегија за поддршка и поттикнување на женско претприемништво, како и активности за поддршка, обуки, тренинг и вмрежување на претприемачките бизниси во општините, бизниси основани/менаџирани од жени, поттикнување на претприемништвото помеѓу жените во општината и поттикнување на иновативноста, сето тоа со поддршка на лица вработени во ЛЕР во засегнатите општини. Исто така, целта на Советот за женско претприемништво на општините Кочани, Виница и Зрновци е да разгледува и дава препораки за прашања од интерес за поддршка на женското претприемништво и родовата рамноправност, како и да придонесува во усогласување стратегии, креирање планови, давање мислења, носење заклучоци, градење политики за поддршка на жените претприемачи, родовата рамноправност и женските права, со цел општествено и економско зајакнување на жените.

За да ја јакне свеста за важноста на одржувањето **здравјето**, под мотото *Пешачењето е здравје*, Општина Кочани во соработка со Клубот за планинарски спортови „Москито“ и Извидничкиот одред „Ластовица“, изведе планинарска тура на релацијата Пониква – Панаѓур – Пониква. Активноста беше реализирана трета година по ред, согласно Локалниот акциски план за еднакви можности на жените и мажите за 2023 г., со цел да ја промовира физичката активност како фактор за добро здравје. Со истата цел, за првпат во 2023 година Општина Кочани во соработка со Планинарското спортско друштво „Осогово“ го реализираше и Меморијалниот планинарски марш во чест на Стамен Каровски. Ваквите активности поттикнуваат на што поголема вклученост на рекретивките и рекреативците во активностите на граѓанските здруженија, а ја јакне и соработката на Општина Кочани со граѓанскиот сектор.

Со здружението Радар, Општина Кочани воспостави соработка во рамките на проектот „**Вклученост на родовата перспектива во планирање и управување со итни и кризни ситуации на локално ниво“,** чија специфична цел е поголема вклученост на жените во системот на одлучување и планирање во кризни и итни случаи и катастрофи на локално ниво.

Заради спречување и борба против родово базираното насилство, преку РОМАКТЕД Програмата 2, на 5 декември 2023 година, Општина Кочани ќе организира активност на темата **„Инвестирајте за да го спречите насилството врз жените и девојчињата“**.

Врз основа на Меморандумот за соработка која Општина Кочани го потпиша со здружението Центар за европска граѓанска иницијатива, општинската администрација учествува во истражувањата за проценката на потребите за **јакнење на капацитетите за примена на пристапот базиран на човекови права и меѓусекторската соработка**, а во тие рамки е и реализирањето на акцијата: Подобра подготовка и спроведување на програмските документи преку јакнење на капацитетите за меѓусекторска соработка и примена на пристапот базиран на човекови права.

Локалниот акциски план за еднакви можности на жените и мажите за 2024 година е во фаза на подготовка.

Изработила: Љ. Ајтовска

Контролирал: В. Бојков

Бр. 03-2078/1

24.11.2023 г.